CELEX: 32014R1090
Language: sk
Date: 2014-10-16 00:00:00
Title: Vykonávacie nariadenie Komisie (EÚ) č. 1090/2014 zo 16. októbra 2014 , ktorým sa schvaľuje permetrín ako existujúca účinná látka na použitie v biocídnych výrobkoch typu 8 a 18  Text s významom pre EHP

17.10.2014   
            
            
               SK
            
            
               Úradný vestník Európskej únie
            
            
               L 299/10
            
         VYKONÁVACIE NARIADENIE KOMISIE (EÚ) č. 1090/2014
   zo 16. októbra 2014,
   ktorým sa schvaľuje permetrín ako existujúca účinná látka na použitie v biocídnych výrobkoch typu 8 a 18
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:
   
               (1)
            
            
               Nariadením Komisie (ES) č. 1451/2007 (2) sa stanovuje zoznam účinných látok, ktoré sa majú posúdiť z hľadiska ich prípadného zaradenia do prílohy I, IA alebo IB k smernici Európskeho parlamentu a Rady 98/8/ES (3). Tento zoznam obsahuje aj permetrín.
            
         
               (2)
            
            
               Permetrín bol v súlade s článkom 90 ods. 2 nariadenia (EÚ) č. 528/2012 hodnotený z hľadiska použitia v biocídnych výrobkoch používaných vo výrobkoch typu 8 (prostriedky na konzerváciu dreva) a výrobkoch typu 18 (insekticídy, akaricídy a výrobky na ochranu proti iným článkonožcom) vymedzených v prílohe V k nariadeniu (EÚ) č. 528/2012.
            
         
               (3)
            
            
               Ako hodnotiaci príslušný orgán bolo určené Írsko, ktoré v súlade s článkom 14 ods. 4 a 6 nariadenia (ES) č. 1451/2007 predložilo 7. decembra 2010 Komisii hodnotiace správy príslušného orgánu spolu s odporúčaniami.
            
         
               (4)
            
            
               Stanovisko Európskej chemickej agentúry sformuloval 8. apríla 2014 Výbor pre biocídne výrobky s prihliadnutím na závery hodnotiaceho príslušného štátu.
            
         
               (5)
            
            
               Na základe daného stanoviska možno vychádzať z toho, že biocídne výrobky, ktoré sa používajú na výrobky typu 8 a 18 a obsahujú permetrín, vyhovujú požiadavkám článku 5 smernice 98/8/ES, pokiaľ sú splnené určité špecifikácie a podmienky súvisiace s jeho použitím.
            
         
               (6)
            
            
               Preto je vhodné schváliť permetrín na používanie v biocídnych výrobkoch typu 8 a 18 s výhradou splnenia určitých špecifikácií a podmienok.
            
         
               (7)
            
            
               Keďže hodnotenie sa netýkalo nanomateriálov, schválenie by sa v súlade s článkom 4 ods. 4 nariadenia (EÚ) č. 528/2012 nemalo na takéto materiály vzťahovať.
            
         
               (8)
            
            
               Schváleniu účinnej látky by malo predchádzať primerané obdobie, aby zainteresované strany mali dostatok času na prijatie prípravných opatrení, ktoré sú potrebné na splnenie nových stanovených požiadaviek.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   Permetrín sa schvaľuje ako účinná látka na použitie v biocídnych výrobkoch typu 8 a 18, pričom platia špecifikácie a podmienky uvedené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. októbra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 167, 27.6.2012, s. 1.
   
      (2)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).
   
      (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty účinnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky (2)
                  
               
            
                  Permetrín
               
               
                  Názov IUPAC:
                  (3-fenoxybenzyl)(1RS,3RS;1RS,3SR)-3-(2,2-dichlóretenyl)-2,2-dimetylcyklopropánkarboxylát
                  EC č. 258-067-9
                  CAS č. 52645-53-1
                  Pomer izomérov cis:trans je 25:75.
               
               
                  930 g/kg
               
               
                  1. mája 2016
               
               
                  30. apríla 2026
               
               
                  8
               
               
                  V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no nie je predmetom hodnotenia rizika na úrovni Únie spojeného s účinnou látkou.
                  Biocídnym výrobkom sa autorizácie udeľujú v prípade splnenia týchto podmienok:
                  
                              1.
                           
                           
                              Pre priemyselných alebo profesionálnych používateľov sa musia zaviesť bezpečné prevádzkové postupy a primerané organizačné opatrenia. Ak nie je možné znížiť expozíciu na prijateľnú úroveň iným spôsobom, výrobky sa musia používať s vhodnými osobnými ochrannými prostriedkami.
                           
                        
                              2.
                           
                           
                              V záujme ochrany pôdneho a vodného prostredia sa musia prijať vhodné opatrenia na zmiernenie rizika. Predovšetkým platí, že na etiketách a prípadne poskytnutých kartách bezpečnostných údajov autorizovaných výrobkov sa musí uviesť, že priemyselná aplikácia sa vykonáva v rámci uzavretej oblasti alebo na nepriepustnom tvrdom povrchu so spevnenými okrajmi, že čerstvo ošetrené drevo sa v záujme prevencie priamych únikov do pôdy alebo vody po ošetrení skladuje pod ochranným krytom alebo na nepriepustnom tvrdom povrchu alebo oboma spôsobmi a že akékoľvek úniky, ku ktorým dôjde pri aplikácii výrobku, sa zachytávajú na účely opätovného použitia alebo likvidácie.
                           
                        
                              3.
                           
                           
                              Výrobky nemožno autorizovať na ošetrenie dreva, ktoré bude vystavené vplyvom počasia, pokiaľ sa na základe predložených údajov nepreukáže, že výrobok spĺňa podmienky článku 19 a prílohy VI k nariadeniu (EÚ) č. 528/2012, čo možno v prípade potreby dosiahnuť pomocou vhodných opatrení na zmiernenie rizika.
                           
                        
                              4.
                           
                           
                              Na ošetrenie vonkajších konštrukcií v blízkosti vody alebo nad jej hladinou, alebo na ošetrenie dreva, ktoré sa použije vo vonkajších konštrukciách v blízkosti vody alebo nad jej hladinou, možno výrobky autorizovať len vtedy, ak sa na základe predložených údajov preukáže, že výrobok nepredstavuje žiadne neprijateľné riziká, čo možno v prípade potreby dosiahnuť pomocou vhodných opatrení na zmiernenie rizika.
                           
                        V prípade ošetrených výrobkov platí táto podmienka: Ak bol výrobok ošetrený permetrínom alebo ak je permetrín úmyselne jeho súčasťou a všade tam, kde je to potrebné vzhľadom na možnosť kontaktu s pokožkou, ako aj na možnosť uvoľnenia permetrínu za bežných podmienok používania, musí osoba zodpovedná za uvedenie ošetreného výrobku na trh zabezpečiť, aby etiketa obsahovala informácie o riziku senzibilizácie pokožky, ako aj informácie, na ktoré odkazuje článok 58 ods. 3 druhý pododsek nariadenia (EÚ) č. 528/2012.
               
            
                  18
               
               
                  V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no nie je predmetom hodnotenia rizika na úrovni Únie spojeného s účinnou látkou.
                  Biocídnym výrobkom sa autorizácie udeľujú v prípade splnenia týchto podmienok:
                  
                              1.
                           
                           
                              Pre priemyselných alebo profesionálnych používateľov sa musia zaviesť bezpečné prevádzkové postupy a primerané organizačné opatrenia. Ak nie je možné znížiť expozíciu na prijateľnú úroveň iným spôsobom, výrobky sa musia používať s vhodnými osobnými ochrannými prostriedkami.
                           
                        
                              2.
                           
                           
                              V záujme ochrany pôdneho a vodného prostredia sa musia prijať vhodné opatrenia na zmiernenie rizika. Tieto požadované opatrenia musia byť uvedené na etiketách a prípadných poskytnutých kartách bezpečnostných údajov autorizovaných výrobkov. Predovšetkým platí, že na výrobkoch autorizovaných na aplikáciu na textilné vlákna alebo iné materiály na účely ochrany pred poškodením hmyzom sa musí uviesť, že čerstvo ošetrené vlákna a iné vhodné materiály sa skladujú tak, aby sa predišlo priamym únikom do pôdy alebo vody a akékoľvek úniky, ku ktorým dôjde pri aplikácii výrobku, sa zachytávajú na účely opätovného použitia alebo likvidácie.
                           
                        V prípade ošetrených výrobkov platí táto podmienka:
                  Ak bol výrobok ošetrený permetrínom alebo ak je permetrín úmyselne jeho súčasťou a všade tam, kde je to potrebné vzhľadom na možnosť kontaktu s pokožkou, ako aj na možnosť uvoľnenia permetrínu za bežných podmienok používania, musí osoba zodpovedná za uvedenie ošetreného výrobku na trh zabezpečiť, aby etiketa obsahovala informácie o riziku senzibilizácie pokožky, ako aj informácie, na ktoré odkazuje článok 58 ods. 3 druhý pododsek nariadenia (EÚ) č. 528/2012.
               
            
         (1)  Čistota uvedená v tomto stĺpci predstavuje minimálny stupeň čistoty účinnej látky použitej na hodnotenie podľa článku 8 nariadenia (EÚ) č. 528/2012. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická rovnocennosť s hodnotenou účinnou látkou.
      
         (2)  V záujme uplatňovania spoločných zásad uvedených v prílohe VI k nariadeniu (EÚ) č. 528/2012 sú obsah a závery hodnotiacich správ k dispozícii na webovej stránke Komisie: http://ec.europa.eu/environment/chemicals/biocides/index_en.htm.